	[bookmark: bmDocumenttitle][bookmark: _Hlk208477128]DIREKTIONSINSTRUKS

	For
	direktionen i [Selskabets navn] A/S

	
	CVR-NR. [ * ]



[Dette er et juridisk paradigmedokument udarbejdet af Kromann Reumert. Paradigmet indgår som en del af et større vejledningskompleks til brug for kommuners stiftelse af aktieselskaber, der skal drive lokalplejehjem i overensstemmelse med lov om lokalplejehjem. Der henvises derfor i det følgende løbende til øvrige relevante vejledninger. Paradigmet indeholder desuden juridiske begreber, lovhenvisninger mv. og kræver konkret stillingtagen og tilpasning, og det anbefales derfor, at der søges juridisk rådgivning i forbindelse med tilpasningen.]

[Husk at slette alle vejledende kommentarer.] 

[Direktionsinstruksen har til formål at fastlægge hvilke opgaver direktionen har, hvilke beslutninger der skal forelægges bestyrelsen, og hvilke oplysninger direktionen skal forelægge for bestyrelsen. Det følger af selskabslovens § 117, at direktionen skal varetage den daglige ledelse af selskabet. Den daglige ledelse omfatter ikke dispositioner, der for det konkrete selskab er usædvanlig af art eller størrelse. Direktionen skal følge de retningslinjer og anvisninger, som bestyrelsen har givet dem, herunder som angivet i en direktionsinstruks.]

[Det er ikke et lovkrav, at der udarbejdes en direktionsinstruks, omend det anbefales for at sikre en afstemt fordeling mellem (i hvert fald visse af) bestyrelsens og direktionens opgaver. Bestyrelsen kan således også fra tid til anden give direktionen instrukser, som ikke fremgår af denne direktionsinstruks.]

[Der skal ved udformningen af en direktionsinstruks tages udgangspunkt i det kommunalt ejede aktieselskabs virksomhed med at drive lokalplejehjem. Der gælder ingen lovbestemte minimumskrav til indholdet af en direktionsinstruks, og dette paradigme indeholder således eksempler på forhold, der med fordel kan inkluderes. Forholdene skal overvejes konkret for det pågældende aktieselskab og bør vedtages på det første bestyrelsesmøde efter stiftelsen af selskabet, ligesom det kan være relevant at tilføje yderligere forhold og løbende tilpasse direktionsinstruksen efter stiftelsen. Selvom dele af indholdet i dette paradigme tillige fremgår af selskabsloven (og er ufravigeligt), anbefaler vi, at det gentages direkte i direktionsinstruksen, således at direktionen nemt og tilgængeligt kan orientere sig heri.] 

[Selskabsloven og lov om lokalplejehjem er ikke til hinder for, at der ansættes mere end én direktør, men generelt vurderes det mest hensigtsmæssigt, at det kommunale aktieselskabs direktion alene består af én direktør. Paradigmet lægger derfor som udgangspunkt op til, at der ansættes én direktør, der således også vil være lederen af lokalplejehjemmet, jf. § 5 i lov om lokalplejehjem. Enkelte bestemmelser vil kræve tilpasning, såfremt direktionen skal bestå af flere direktører.]

[Erhvervsstyrelsen har udtalt, at selskaber skal bruge selskabslovens terminologi i selskabsretlige dokumenter, herunder stiftelsesdokument og vedtægter. Loven giver derfor ikke på nuværende tidspunkt mulighed for at anvende kønsneutrale betegnelser som "forperson" og "næstforperson". Af den grund benytter vi selskabslovens terminologi ("formand" og "næstformand") i vores paradigmer.]



direktionsinstruks
formål
Formålet med denne instruks er at fastlægge retningslinjerne for arbejdsdelingen mellem bestyrelsen og direktionen.
Ved direktionen forstås i denne instruks den direktør, der er registreret hos Erhvervsstyrelsen. [Bestemmelsen skal tilpasses, hvis der er mere end én direktør.]
udnævnelse
Bestyrelsen ansætter en direktion bestående af 1 direktør til at varetage den daglige ledelse af selskabet. [Bestemmelsen skal tilpasses, hvis der er mere end én direktør. Bestemmelsen skal angive samme antal direktører, som angivet i selskabets vedtægter. For nærmere vejledning herom henvises til paradigme nr. 2.]
generel funktionsbeskrivelse
[bookmark: _Ref208516791]Direktionen skal varetage den daglige ledelse af selskabets samlede virksomhed samt varetage de øvrige opgaver, der påhviler direktionen efter lovgivningen og/eller bestyrelsens forretningsorden. Ved varetagelsen af sit ansvar og sine opgaver skal direktionen endvidere følge de retningslinjer og konkrete anvisninger, som bestyrelsen i øvrigt giver.
[bookmark: _Ref208516805]Direktionen er over for bestyrelsen ansvarlig for, at selskabet ledes i overensstemmelse med gældende lovgivning, selskabets vedtægter, bestyrelsens forretningsorden og denne direktionsinstruks.
[Afsnit 3.1 og 3.2 følger af SL § 117 og kan derfor ikke fraviges.]
Direktionen kan ved bortrejse, sygdom eller andet fravær alene delegere daglige driftsmæssige opgaver til selskabets medarbejdere. Direktionens øvrige beføjelser eller opgaver kan kun delegeres efter aftale med bestyrelsesformanden i hvert enkelt tilfælde.
forholdet til bestyrelsen
[bookmark: _Ref208516953]Direktionen varetager den daglige ledelse af selskabet.
[bookmark: _Ref208516959]Den daglige ledelse omfatter ikke dispositioner, der efter selskabets forhold er af usædvanlig art eller stor betydning. Sådanne dispositioner kan direktionen kun foretage efter særlig bemyndigelse/godkendelse fra bestyrelsen, medmindre bestyrelsens beslutning ikke kan afventes uden væsentlig ulempe for selskabets virksomhed. I sådanne tilfælde skal direktionen dog så vidt muligt, forinden beslutning træffes, indhente samtykke fra bestyrelsesformanden, ligesom den øvrige bestyrelse snarest muligt skal underrettes om den trufne disposition.
[Afsnit 4.1 og 4.2 følger af SL § 117 og kan derfor ikke fraviges.]
[bookmark: _Ref208517055]Som forhold, jf. pkt. 4.2, af usædvanlig art eller stor betydning anses blandt andet, men ikke udtømmende: [Eksempler er indsat nedenfor.]
· [væsentlige ændringer i selskabets organisation,]
· [pantsætning af aktiver,]
· [enkeltinvesteringer uden for det godkendte budget [på mere end DKK [ * ]],]
· [indgåelse, opsigelse, ophævelse eller ændring af aftaler indgået mellem selskabet og en aktionær.]
· [optagelse af lån, samt]
· [andre ekstraordinære dispositioner, der forpligter selskabet i lighed med ovennævnte dispositioner.]
I tvivlstilfælde drøftes sagen med bestyrelsesformanden, der afgør, om spørgsmålet skal forelægges bestyrelsen.
[Forholdene oplistet i afsnit 4.3 er alene eksempler. Bestyrelsen bør overveje konkret, hvilke beslutninger direktionen i hvert fald ikke skal kunne træffe uden involvering af bestyrelsen. Hvis ikke direktionen ifølge vedtægten kan tegne selskabet uden et bestyrelsesmedlem (se nærmere herom i paradigme nr. 2 om vedtægterne), vil dette allerede begrænse direktionens mulighed for at handle på egen hånd. Det anbefales, at eventuelle begrænsninger fastsat i vedtægten om tegningsretten for direktionen gentages i direktionsinstruksen med behørig henvisning til den relevante vedtægtsbestemmelse. Det bemærkes, at uanset tegningsregler fastsat i vedtægter og direktionsinstruks, vil direktøren dog kunne forpligte selskabet udadtil over for en tredjemand i god tro i tilfælde, der falder inden for den daglige ledelse og drift af selskabet, selv om direktionen har handlet uden for tegningsreglerne.]
Uanset ovenstående kan direktionen foretage konkrete dispositioner, der er angivet eller indeholdt i godkendte budgetter, medmindre der er fastsat særlige godkendelsesprocedurer i det pågældende budget.
[bookmark: _Ref208517199]Direktøren skal være til stede og har ret til at udtale sig ved bestyrelsens møder, medmindre bestyrelsen i det enkelte tilfælde bestemmer andet. Direktøren er endvidere berettiget til at kræve, at der indkaldes til bestyrelsesmøde med henblik på at drøfte et specifikt emne. [Afsnit 4.5 følger af SL § 123 og kan derfor ikke fraviges.]
Enkeltopgaver og rapportering
Direktionen skal løbende give bestyrelsen indstillinger vedrørende overordnet målsætning, strategier og handlingsplaner for selskabets virksomhed.
Direktionen skal løbende tage stilling til, om selskabets kapitalberedskab til enhver tid er forsvarligt i forhold til selskabets drift. Direktionen afgiver på bestyrelsens begæring redegørelse herom. [Følger af SL § 118 og kan derfor ikke fraviges. Begrebet "kapitalberedskab" er ikke defineret i selskabsloven, men forstås som en sikring af, at selskabet til enhver tid råder over de fornødne likvide ressourcer og den fornødne egenkapital i forhold til selskabets løbende drift samt nuværende og fremtidige forpligtelser.]
På bestyrelsens ordinære møder redegør direktionen for selskabets virksomhed i den forløbne periode, herunder gennemgår direktionen perioderegnskab, større dispositioner, forventninger til den resterende del af regnskabsåret, eventuelle væsentlige afvigelser fra budgetterne, eventuelle særlige risici mv.
[bookmark: _Ref208517250]Direktionen skal desuden afgive indstilling til bestyrelsens godkendelse om selskabets overordnede organisationsplan. På det ordinære bestyrelsesmøde redegør direktionen for selskabets organisation. [Det følger af SL § 117, at direktionens skal sikre en forsvarlig organisation af selskabets virksomhed. Afsnit 5.4 er blot af praktisk karakter for at holde bestyrelsen orienteret.]
[bookmark: _Ref208517285]Direktionen sikrer, at der er udarbejdet retningslinjer for selskabets regnskabsfunktion, IT-organisation og interne kontrolprocedurer til forelæggelse for bestyrelsen. [Direktionens udarbejdelse af retningslinjer for selskabets regnskabsfunktion, IT-organisation mv., følger ikke af selskabsloven. Det er derfor op til bestyrelsen at definere, hvilke retningslinjer direktionen konkret skal udarbejde.]
Direktionen skal på eget initiativ holde bestyrelsesformanden løbende orienteret om væsentlige og/eller usædvanlige forhold vedrørende selskabets drift. Direktionen skal endvidere gennem bestyrelsesformanden meddele bestyrelsen enhver ønsket oplysning om selskabets drift.
[bookmark: _Ref208517289]Direktionen skal endvidere rapportere om tiltrædelse af denne instruks som angivet i pkt. 7.
[Ovenstående afsnit 5.5 - 5.7 er blot eksempler på, hvilke opgaver og rapporteringspligter der med fordel kan overvejes.]
[bookmark: _Ref410215368][bookmark: _Ref516822740]Bogføring, formueforvaltning, budgetter OG finansielle forhold
[Aktieselskaber skal regnskabsmæssigt følge årsregnskabslovens regler, og ikke følge bekendtgørelsen om kommunernes budget- og regnskabssystem, som kommunerne skal.]
Bogføring og formueforvaltning
Direktionen skal sikre, at selskabets bogføring sker i henhold til gældende regler, og at formueforvaltningen foregår på betryggende måde. [Følger af SL § 118 og kan derfor ikke fraviges.]
Budgetter og regnskaber
[bookmark: _Ref208517335]Senest [ * ] [måned / måneder] før et regnskabsårs udløb forelægger direktionen et budgetudkast for det efterfølgende år til godkendelse på et ordinært bestyrelsesmøde. [Budgettet opdeles i et resultat- og balancebudget, samt et likviditetsbudget med direktionens indstilling til finansiering af et eventuelt likviditetsbehov.] 
Budgettet skal være ledsaget af en prognose, der i hovedtræk indikerer forventningen til udviklingen for de næstfølgende to regnskabsår.
[bookmark: _Ref208517338]Inden udgangen af [hvert kvartal] forelægger direktionen perioderegnskab for den foregående periode for bestyrelsen. Perioderegnskabet skal være sammenholdt med det godkendte budget.
[Afsnit 6.2.1 og 6.2.2 er alene forslag, og kan tilpasses efter bestyrelsens ønske. Formålet er at sikre bestyrelsen løbende ajourført information, dels om forventningerne fremad i tid (budget), dels om resultaterne tilbage i tid (perioderegnskab).]
Senest 4 uger før den ordinære generalforsamling forelægger direktionen i samarbejde med selskabets revisorer udkast til årsrapport samt udkast til revisionspåtegning til godkendelse på et ordinært bestyrelsesmøde. Når materialet udsendes til bestyrelsen, vedlægges tillige udkast til revisionsprotokollat. [Det følger af SL § 94, at indkaldelse til generalforsamling skal foretages tidligst 4 uger og, medmindre vedtægterne foreskriver en længere frist, senest 2 uger før generalforsamlingen. Derudover skal dagsordenen og de fuldstændige forslag samt årsrapporten gøres tilgængelige til eftersyn for aktionærerne senest 2 uger før generalforsamlingen. Fra en praktisk synsvinkel er det således fornuftigt at pålægge direktionen at forelægge årsrapporten til bestyrelsens godkendelse senest 4 uger før generalforsamlingens afholdelse.]
Hvis direktøren er uenig i årsrapporten eller har indvendinger mod, at årsrapporten godkendes, og ønsker at gøre aktionær[en/erne] bekendt hermed, skal uenigheden/indvendingerne fyldestgørende og konkret begrundet fremgå af påtegningen på årsrapporten og redegørelse gives i ledelsesberetningen. Den pågældende kan ikke undlade at underskrive årsrapporten. [Det følger af årsregnskabslovens § 10 og kan derfor ikke fraviges.]
Perioderegnskaber og årsrapporter ledsages af en skriftlig redegørelse fra direktionen for selskabets drift i den forløbne periode. I redegørelsen skal eventuelle afvigelser i forhold til det godkendte budget forklares.
Redegørelserne skal indeholde en beskrivelse af, om selskabets kapitalberedskab er forsvarligt i forhold til driften, og om selskabet i øvrigt skønnes at være udsat for særlige risici, der ikke i fornødent omfang er taget højde for i de udarbejdede budgetter.
Perioderegnskaber og årsrapporter skal indeholde et særskilt regnskab for salg af tilkøbsydelser. [Dette er - for årsrapporten - påkrævet i henhold til § 9, stk. 1, i lov om lokalplejehjem.]
Direktionen skal give selskabets revisor alle de oplysninger vedrørende selskabets forhold, som efter revisorens skøn er nødvendige for udførelsen af dennes arbejde.
[bookmark: _Ref208517391]Finansielle forhold
For det forløbne år fremlægger direktionen en redegørelse til bestyrelsen for selskabets finansielle forhold. Redegørelsen skal bl.a. indeholde en beskrivelse af selskabets eventuelle låntagning i det forløbne år samt angive størrelsen af de optagne lån pr. opgørelsesdatoen. Redegørelsen skal tillige beskrive placeringen af større likvide beholdninger i det forløbne år. [Redegørelsen udarbejdes typisk i forbindelse med årsrapporten.]
For det kommende år fremlægger direktionen en redegørelse med forslag til [bemyndigelse til direktionen til placering af likvider, forrentningsformer, samt anvendelse af finansielle instrumenter mv].
[Afsnit 6.3 er alene forslag til de oplysninger om selskabets finansielle forhold, som direktionen fremlægger for bestyrelsen. Afsnittet skal tilpasses det enkelte selskab samt den enkelte bestyrelses behov for og ønske om at blive informeret og involveret i direktionens daglige dispositioner.]
[bookmark: _Ref215585355]Tiltræden
Direktøren underskriver denne instruks og tilkendegiver derved, at vedkommende har sat sig ind i dens bestemmelser. Evt. nye direktører underskriver instruksen i forbindelse med deres tiltræden.
Ændringer og tillæg
Ændringer i eller tillæg til instruksen kan ske, såfremt et flertal i bestyrelsen vedtager dette. Ændringer og/eller tillæg skal ske skriftligt for at have gyldighed.

***
[bookmark: OpenAt]Vedtaget på bestyrelsesmødet den [dag, måned, år].

	[Navn] [Underskriftsfeltet fjernes, hvis ikke medarbejderne har valgt en repræsentant til bestyrelsen.]


Vedtaget i direktionen den [dag, måned, år].
	I direktionen: [Antallet af underskriftsfelter tilpasses antallet af direktører (minimum 1) i selskabet.]

